แนวโน้มดัชนีหุ้นเช้าปรับขึ้น
นักวิเคราะห์ฯคาดตลาดหุ้นไทยเช้านี้มีโอกาสปรับขึ้นแต่คงไม่ผ่าน 1 พันจุด หลังตัวเลขเศรษฐกิจสหรัฐฯไม่ดี
28 ม.ค. 2554

นักวิเคราะห์ฯคาดตลาดหุ้นไทยเช้านี้มีโอกาสปรับขึ้นแต่คงไม่ผ่าน 1 พันจุด หลังตัวเลขเศรษฐกิจสหรัฐฯไม่ดี
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้มีโอกาสปรับขึ้นต่อ หลังนักลงทุนต่างชาติกลับมาซื้อสุทธิ 3 วันติดต่อกัน แต่มองว่ากรอบการขึ้นค่อนข้างจำกัดไม่น่าผ่าน 1,000 จุดไปได้ เนื่องจากการปรับขึ้นมาของตลาดฯน่าจะถึงจุดอิ่มตัว เพราะยังไม่ใช่การปรับขึ้นที่แท้จริง เป็นเพียงแค่การรีบาวน์หลังปรับตัวลงแรงเท่านั้น
ประกอบกับ ตัวเลขเศรษฐกิจของสหรัฐฯช่วงนี้ออกมาไม่แน่นอนดีบ้างไม่ดีบ้าง อย่างวันนี้ก็ไม่ค่อยดี จึงมองว่าสัปดาห์หน้าตลาดสหรัฐฯน่าจะปรับตัวลง หลังจากขึ้นมา 9 สัปดาห์ติดต่อกัน และในสัปดาห์หน้าตลาดภูมิภาคหลายแห่งจะปิดทำการช่วงเทศกาลตรุษจีน คงทำให้บรรยากาศการลงทุนโดยรวมชะลอลง ส่งผลกระทบต่อตลาดหุ้นไทยด้วย ขณะที่ตลาดหุ้นอื่นในภูมิภาคเอเชียเช้านี้ส่วนใหญ่แกว่งตัวในกรอบแคบๆคละกันไปทั้งแดนบวกและแดนลบ     พร้อมให้แนวรับ 980 จุด แนวต้าน 1,000 จุด